Informácia o priebehu a výsledkoch 
9. zasadania Asociačného výboru SR - EÚ v Bruseli 3.7.2002

V Bruseli sa 3. júla 2002 uskutočnilo 9. zasadanie Asociačného výboru SR-EÚ (AV). Hlavnými bodmi rokovania AV bolo hodnotenie pokroku Slovenska v príprave na vstup do EÚ v zmysle plnenia priorít Partnerstva pre vstup, Národného programu pre prijatie acquis communautaire a hodnotenie vývoja vzájomných obchodných vzťahov.

Delegáciu SR na zasadnutí viedol Ján Figeľ, štátny tajomník MZV SR a hlavný vyjednávač s EÚ, jej členmi boli zástupcovia ústredných orgánov štátnej správy SR. Delegácia EÚ bola vedená Dirkom Meganckom, vedúcim negociačného tímu pre SR z Generálneho riaditeľstva Európskej komisie pre rozširovanie a jej členmi boli predstavitelia Európskej komisie (EK), sekretariátu Rady EÚ a členských krajín EÚ, vrátane dánskeho predsedníctva.

V úvode obe delegácie schválili zápis z predchádzajúceho 8. zasadnutia AV a program rokovania. 

Politické kritériá členstva

Vedúci delegácie SR zdôraznil, že SR naďalej plní kodanské politické kritériá členstva, ktoré považuje za jeden z najdôležitejších predpokladov pre vstup do EÚ. SR informovala o konaní decembrových volieb do novovytvorených vyšších územných celkov, ktoré zohrávajú stále významnejšiu úlohu, o zvolení prvého slovenského ombudsmana, o opatreniach zameraných na boj s korupciou, o posilňovaní súdnictva a ustanovení nezávislej Súdnej rady, o prijatí noviel Trestného zákona a Trestného poriadku, Občianskeho zákonníka a Občianskeho súdneho poriadku, ako aj Zákona o vyšších súdnych úradníkoch, o transparentnosti trestného stíhania, o reforme verejnej a štátnej služby a o stratégiách na poli ochrany ľudských práv a menšín. Vedúci slovenskej delegácie zdôraznil, že predovšetkým boj s korupciou, nezávislosť súdnictva a zlepšenie životných štandardov, vzdelania a zamestnanosti rómskej menšiny zostávajú prioritou slovenskej vlády. 

Vedúci delegácie EÚ pozitívne zhodnotil právne kroky, ktoré SR realizovala na posilnenie nezávislosti súdnictva. Osobitne uvítal prijatie zákona o súdnej rade, vyzval na sústredenie úsilia na jej riadne fungovanie a zabezpečenie dostatočným vybavením a personálom. Ocenil rekodifikáciu trestného a občianskeho poriadku. Zdôraznil však, že ďalšie opatrenia v tejto oblasti sú nevyhnutné. EÚ upozornila na pretrvávajúci problém dĺžky konania, na korupciu a na nedostatočnú špecializáciu sudcov. Zdôraznila potrebu justičnej kontroly v predsúdnom konaní (pre-trial procedure). 

EÚ uvítala pokrok, ktorý SR urobila v realizácii vládnej stratégie na boj s ekonomickou kriminalitou a korupciou, a implementovala tak prevzaté záväzky. V rámci boja proti ekonomickej trestnej činnosti a korupcii upozornila na nevyhnutnosť vynaloženia ďalšieho úsilia na potláčanie tohto fenoménu. Je potrebné pokračovať v implementácii Akčného plánu boja proti korupcii. EÚ upozornila na rozšírenosť korupcie vo viacerých sektoroch (napr. zdravotníctvo, Fond národného majetku, daňové orgány, justícia, polícia, ministerstvá) a na potrebu zvýšenia vnútornej kontroly. Pozitívnu úlohu v boji s týmto negatívnym javom zohrávajú médiá, ktoré prispievajú k zvýšeniu transparentnosti činnosti vo vymenovaných oblastiach. 

EÚ s poľutovaním prijala správu o neprijatí zákona o konflikte záujmov, keďže súčasná legislatíva túto oblasť upravuje len v limitovanom rozsahu. EÚ uvítala reformu štátnej služby a vytvorenie Úradu pre štátnu službu.

Ďalšou oblasťou, ktorej EÚ venuje pozornosť, je situácia rómskej menšiny. EÚ víta dosiahnutý pokrok, zároveň však konštatuje medzeru medzi vládnymi formuláciami a implementáciou prijatých stratégií. Dôležitým predpokladom zlepšenia situácie rómskych komunít je poskytovanie finančnej podpory. EÚ v tejto súvislosti víta prijatie Akčného plánu na zlepšenie situácie rómskej menšiny, ktorý sa zameriava na oblasť bývania, vzdelávania a zamestnanosti Rómov. Na záver EÚ zdôraznila potrebu implementácie Zákona o jazykoch národnostných menšín. 

SR informovala o vyčlenení finančných prostriedkov pre rómsku menšinu v štátnom rozpočte (ŠR) SR v r. 2001 a 2002 a vyslovila presvedčenie, že v rovnakej stratégii bude SR pokračovať i v rozpočte na r. 2003. SR ďalej informovala o začatí programu na podporu bývania Rómov, v rámci ktorého bolo na výstavbu chýbajúcej infraštruktúry v oblastiach obývaných rómskymi komunitami vyčlenených 10 mil. Eur. Ďalším pozitívnym krokom je plánovaný program na reintegráciu rómskych detí zo špeciálnych škôl, ktorý by mal byť zahájený v r. 2003. SR ďalej informovala o schválení antidiskriminačného zákona vo Vláde SR, ktorý transponuje zodpovedajúcu komunitárnu legislatívu.

EÚ pozitívne zhodnotila fakt, že SR si je vedomá vážnosti problému, ktorý rómska menšina predstavuje. Jedná sa o dlhodobý problém, SR však v spolupráci s EK pomaly smeruje k jeho riešeniu.
	
Ekonomická reforma

SR informovala o aktuálnom ekonomickom vývoji a raste HDP (ktorý v I. štvrťroku dosiahol 3,9%, pričom stimulom rastu bol hlavne rast spotreby domácností a vlády). V máji t.r. medziročná miera inflácie dosiahla 3,2% a jadrová inflácia 2,1%, deficit obchodnej bilancie ku koncu I. štvrťroka t.r. bol vo výške 19,6 mld. Sk a deficit bežného účtu 15,2 mld. Sk. Miera nezamestnanosti je stále vysoká a v apríli t.r. dosiahla 18,1 %, pričom existujú veľké rozdiely medzi regiónmi. 

V oblasti verejných financií SR informovala, že v minulom roku deficit verejných financií dosiahol 3,9 % HDP (bez nákladov na reštrukturalizáciu, ktoré sú cca 1 % HDP), čo je v súlade s Predvstupovým ekonomickým programom (PEP). V roku 2002 je v PEP predpokladaný deficit 3,5 %, pričom po zapracovaní metodickej zmeny je upravená výška deficitu na 4,5% HDP (bez nákladov na reštrukturalizáciu bánk). SR informovala o kvantifikácii rizík na strane príjmov a výdavkov a predpoklade zníženia potenciálnych rizík, ktoré boli pôvodne kvantifikované až do úrovne 8-10 mld. Sk. K príprave ŠR na rok 2003 SR uviedla, že predpokladaný deficit verejného rozpočtu je vo výške 3,0-3,5% HDP pri príjmoch ŠR 224,1 mld. Sk a výdavkoch 260,0 mld. Sk. Makroekonomickým rámcom pre prípravu rozpočtu je rast HDP 4,1 % a priemerná miera inflácie 7,0%.

SR ďalej informovala o ukončení privatizácie 3 rozhodujúcich bánk VÚB, SlSp, IRB a postupe privatizácie 2 menších bánk (Poštová banka a Banka Slovakia). Na základe nového legislatívneho rámca bola zahájená implementácia posilneného bankového dohľadu a dohľadu nad finančným trhom. SR informovala aj o privatizácii podnikového sektoru: 49 % SPP, 49% Transpetrolu, 49% distribučných podnikov a príprava privatizácie SE, a.s. 

EÚ privítala pokračovanie makroekonomickej stabilizácie, akceleráciu reálneho hospodárskeho rastu, vysokú úroveň prílevu priamych zahraničných investícií (PZI), znižovanie inflácie, úspešnú reštrukturalizáciu a privatizáciu bankového a podnikového sektoru. EÚ zároveň uviedla, že najnovšie výsledky makroekonomického vývoja vyvolávajú obavy z opätovného vytvorenia makroekonomickej nerovnováhy, hlavne z pohľadu vysokého deficitu obchodnej bilancie a bežného účtu (pri pokračovaní súčasných trendov aj v roku 2003) a stále vysokej miery nezamestnanosti cca 19 % - najvyššej medzi KK. 

EÚ zaznamenala fakt, že SR splnila v roku 2001 svoj cieľ vo fiškálnom deficite vo výške 3,9 % HDP, ale pre rok 2002 SR revidovala svoj cieľ vo fiškálnom deficite o 1 % (na 4,5%) bez nákladov na reštrukturalizáciu a splatných záruk. Napriek prijatiu niektorých menších opatrení na udržanie týchto cieľov a očakávanému prekročeniu daňových príjmov stále existujú riziká, že SR nesplní ani revidovaný cieľ vo fiškálnom deficite. Preto je mimoriadne dôležité, aby vláda urobila všetko pre udržanie deficitu pod kontrolou. 

EÚ rovnako poukázala na to, že pri súčasných rozpočtových trendoch rozpočet na rok 2003 bude ešte expanzívnejší a preto nová vláda bude musieť rýchlo reagovať smerom k dosiahnutiu fiškálnej konsolidácie, v opačnom prípade vzniká riziko vytvorenia makroekonomickej nerovnováhy. EÚ zdôraznila, že pre fiškálnu konsolidáciu je potrebné pokračovať v štrukturálnych reformách v oblasti verejných výdavkov, najmä v oblasti zdravotníctva, dôchodkového systému a poskytovania dotácií a záruk pre podniky, pričom je potrebné začleniť tieto reformy do pevného strednodobého fiškálneho rámca. Budúce príjmy z privatizácie by sa mali použiť výlučne na znižovanie dlhu a financovanie nákladov dôchodkovej reformy. 

Pre SR je podľa EÚ dôležité zabezpečiť cez dosiahnutú zlepšenú úroveň implementačnej kapacity dohľadu udržanie stability finančného sektora. SR by mala čo najskôr ukončiť zostávajúcu reštrukturalizáciu a privatizáciu. Prioritou by naďalej mal zostať rozvoj súkromného sektora vrátane ďalšieho posilňovania právneho rámca pre bankroty. Podľa EÚ pokračujúce zlepšovanie podnikateľského prostredia vrátane efektívnej implementácie právneho rámca podporí ďalší prílev PZI na Slovensko. 

Vnútorný trh

V oblasti slobodného pohybu tovaru SR informovala o novele zákona o verejnom obstarávaní, pokroku dosiahnutom v implementácii smerníc Nového prístupu (bolo implementovaných 19 smerníc), aktuálnom stave a pokroku v rokovaniach o PECA, zefektívnení činnosti trhového dozoru, získaní členstva v CENELEC a budúcom členstve v CEN (od októbra 2002), zabezpečovaní kontroly tovarov na hraniciach a spolupráce colných orgánov s orgánmi trhového dozoru, harmonizácii potravinárskej  legislatívy, postupoch a aktivitách (školenia, vrátane VÚC) pre dosiahnutie súladu legislatívy s čl. 28-30 Zmluvy o EÚ (neharmonizovaná oblasť) a stave transpozície smerníc upravujúcich postupy notifikácie technických predpisov. 

EÚ poukázala na nesúlad legislatívy v niektorých oblastiach verejného obstarávania s acquis (definícia obstarávateľa, definícia verejného kontraktora, rozsah oblastí vylúčených z verejného obstarávania, vymedzenie rokovacieho konania so zverejnením a bez zverejnenia) a potrebu skvalitnenia systému riešenia sťažností, pričom poukázala na potrebu dosiahnuť súlad s acquis do konca roka 2002. EÚ uvítala pokrok v implementácii smerníc Nového prístupu a poukázala na potrebu správnej implementácie smerníc, hlavne v sektoroch navrhovaných do PECA. EÚ ocenila pokrok v implementácii acquis v oblasti chemickej a farmaceutickej legislatívy a poukázala na potrebu dodržiavania prijatých záväzkov v oblasti transpozície potravinového acquis a potrebu posilnenia administratívnych kapacít v danej oblasti. EÚ vzala na vedomie prijatie nového zákona v oblasti trhového dozoru (TD) a poukázala na potrebu vytvorenia primeraných štruktúr trhového dozoru a dosiahnutia rovnakej úrovne fungovania TD ako v ČK EÚ už v predvstupovej fáze v sektoroch navrhovaných do PECA. 

EÚ ocenila pokrok v rokovaniach o PECA a očakáva pristúpenie k parafovaniu PECA v blízkej budúcnosti, pričom poukázala na potrebu zabezpečenia primeraných administratívnych kapacít pre účely PECA a potrebu stabilnej legislatívy predkladanej EK v rámci procesu posudzovania legislatívy. V tejto súvislosti slovenská strana požiadala o pristúpenie k parafovaniu PECA do konca júla t.r. EÚ vzala uvedenú požiadavku na vedomie. V neharmonizovanej oblasti EÚ poukázala na potrebu zintenzívniť úsilie v posudzovania legislatívy a dosiahnuť jej súlad s čl. 28-30 Zmluvy o EÚ. Poukázala tiež na potrebu uplatňovania princípu vzájomného uznávania. EÚ pozitívne hodnotila prijatie novely zákona o potravinách, ale upozornila na potrebu novelizácia potravinového kódexu a najmä na nevyhnutnosť súladu s článkami 28 – 30 Zmluvy. 

V súvislosti s nedávno schváleným zákonom o obchodných reťazcoch EÚ uviedla, že zákon je v rozpore s ustanoveniami Európskej dohody, ako aj prijatými negociačnými záväzkami a požiadala slovenskú stranu o urýchlenú nápravu situácie. Slovenská strana uviedla, že proces prijatia zákona nebol zatiaľ definitívne ukončený (zákon je predložený na podpis prezidentovi SR) a prisľúbila riešiť situáciu v súlade s prijatými záväzkami SR. 

V oblasti slobodného pohybu osôb SR informovala o pokroku vo všeobecnom systéme vzájomného uznávania odborných kvalifikácií, v oblasti sektorových smerníc (skompletizovanie kategórie zdravotníckych pracovníkov), o prijatí legislatívnych noriem upravujúcich prístup k výkonu zdravotníckych povolaní, ďalšie vzdelávanie pracovníkov v zdravotníctve a odbornú spôsobilosť pracovníkov v zdravotníctve, o príprave novelizácie zákonov upravujúcich výkon ďalších regulovaných povolaní, o legislatívnom pokroku v oblasti koordinácie systémov sociálneho zabezpečenia a o príprave administratívnych štruktúr pre oblasť koordinácie systémov sociálneho zabezpečenia. 

EÚ ocenila dosiahnutý pokrok v oblasti vzájomného uznávania odborných kvalifikácií najmä definovanie všeobecného rámca pre uznávanie odborných kvalifikácií získaných v zahraničí a vyzvala SR ďalej rozvíjať potrebné administratívne štruktúry a vzdelávacie programy. Výsledky peer review uskutočnených v apríli t.r. pre oblasť šiestich zdravotníckych profesií (lekár, zubný lekár, zdravotná sestra, pôrodná asistentka, farmaceut a veterinárny lekár) preukázali podľa EÚ dosiahnutie dobrého stupňa formálneho zosúladenia s relevantnými požiadavkami smerníc, ale viac pozornosti je ešte potrebné venovať oblasti implementačných štruktúr. EÚ zdôraznila potrebu zavedenia takých opatrení, ktoré zabezpečia, aby všetky osvedčenia o kvalifikácii vydané orgánmi SR boli v súlade s požiadavkami smerníc ES odo dňa vstupu do únie. EÚ rovnako zdôraznila potrebu pokračovať v posilňovaní inštitucionálnych kapacít (administratívne a ľudské zdroje) v oblasti koordinácie systémov sociálneho zabezpečenia tak, aby SR mohla v tejto sfére aplikovať acquis odo dňa vstupu. 

V oblasti slobodného poskytovania služieb SR informovala o novej legislatíve pre oblasť finančného trhu zameranú na posilnenie bankového dohľadu (zákon o bankách) a zvýšenie ochrany investorov a úpravu podmienok licencovania pre obchodníkov s cennými papiermi (zákon o cenných papieroch a investičných službách), o prijatí zákona o burze, novely zákona o kolektívnom investovaní a nového zákona o ochrane údajov. SR informovala, že v súvislosti s hodnotením plnenia podmienok pôžičky EFSAL sa v máji uskutočnila misia MMF a SB, ktorá posudzovala prijatú legislatívu pre oblasť finančného trhu. 

EÚ ocenila pokrok dosiahnutý v prijatej legislatíve pre bankový sektor a poisťovníctvo, teraz je podľa EÚ dôležitá jej správna implementácia a posilnenie dohľadov. EÚ vyzvala na ďalšie zlepšenie v oblasti cenných papierov a investičných služieb. EÚ informovala, že Správa o finančnom trhu spracovaná na základe misie z mája t.r. (peer review) je pripravená a bude zaslaná na pripomienky SR.  EÚ vyzvala SR, aby na základe odporúčaní Správy pripravila Akčný plán na zosúladenie s acquis v oblasti finančných služieb do vstupu. 

V oblasti práva obchodných spoločností SR informovala o procese vzdelávania sudcov a o procese vytvorenia sudcovskej akadémie, o zosúladení legislatívy v oblasti ochranných známok a o vstupe SR do Medzinárodnej patentovej organizácie.

EÚ upozornila na potrebu zvýšiť boj proti korupcii. Pokiaľ ide o problematiku falšovania, vyzvala na posilnenie kontroly na hraniciach. EÚ upozornila na potrebu zvýšenia právnej bezpečnosti obchodných spoločností, predovšetkým malých a stredných podnikateľov.

V oblasti ochrany hospodárskej súťaže SR informovala o prijatí najnovších legislatívnych opatrení, najmä zákon o blokových výnimkách v oblasti antitrustu a novela zákona o dani z príjmov (§35, 35a) s platnosťou od 1.9.2002. Vzhľadom na neschválenie spojenia PMÚ a ÚŠP bude ÚŠP naďalej fungovať podľa súčasného právneho stavu. SR ďalej informovala o posilnení administratívnych kapacít ÚŠP a zlepšeniach v oblasti poskytovania štátnej pomoci. Pokročilo sa v konverzii nekompatibilných prípadov štátnej pomoci na kompatibilné: v prípade 5 menších firiem bude konverzia ukončená do konca júla t.r. a pokračuje sa v rokovaní medzi EK, štátnou správou SR a podnikmi pri hľadaní riešenia v dvoch prípadov z oblasti citlivých sektorov. 

EÚ zaznamenala, že v oblasti štátnej pomoci sa prijatými legislatívnymi úpravami dosiahla dostatočne uspokojivá úroveň súladu s acquis v legislatíve v oblasti antitrustu a štátnej pomoci, pričom EÚ pripomenula povinnosť aktualizácie legislatívy v nadväznosti na novoprijímané acquis. EÚ zdôraznila, že podľa súčasnej legislatívy pre štátnu pomoc od roku 2002 sa nebudú zakladať možnosti pre vznik nových prípadov nekompatibilnej pomoci. EÚ uviedla, že sa zvýšila kvalita Správy o štátnej pomoci za rok 2000 predloženej ÚŠP a EÚ očakáva predloženie Správy za rok 2001, v ktorej by sa mal zlepšiť rozsah pokrývaných opatrení.

Sektorové politiky

V oblasti poľnohospodárstva SR informovala o pokroku v harmonizácii legislatívy v oblasti veterinárnej a fytosanitárnej a prijatí rámcového veterinárneho zákona; o vytváraní, financovaní a zabezpečovaní budovania a technického vybavenia hraničných staníc na veterinárnu a fytosanitárnu kontrolu; o pripojení  SR k  informačným systémom ADNS a ANIMO; o opatreniach prijímaných na zamedzenie šírenia BSE (v SR bolo evidovaných 9 prípadov BSE); o perspektívach posilnenia administratívnych kapacít v odbore Platobnej agentúry, v centrále a regionálnych pracoviskách agentúry SAPARD a Intervenčnej poľnohospodárskej agentúre; postupnom vytváraní registrov zvierat; o vytváraní právneho rámca pre zavádzanie a vykonávanie EUROP systému týkajúceho sa klasifikácie jatočných tiel zvierat; akreditácii agentúry SAPARD.  

EÚ uvítala pokrok dosiahnutý v harmonizácii legislatívy v oblasti veterinárnej a fytosanitárnej a najmä prijatie rámcového veterinárneho zákona. V súvislosti s vytváraním hraničných kontrolných staníc  EÚ uviedla potrebu zabezpečenia ich plného fungovania ku dňu vstupu do EÚ a ich akceptovanie vstupom do EÚ. EÚ uvítala transpozíciu Nariadenia ES upravujúceho pravidlá prevencie, kontroly a zabránenia šírenia BSE a prijímanie opatrení v danej oblasti a poukázala na potrebu posilnenia prijímania opatrení zameraných na zabránenie cezhraničného šírenia BSE. V súvislosti s IACS EÚ zdôraznila, že je potrebné urýchliť zriadenie a zabezpečiť financovanie IACS tak, aby sa zabezpečila pripravenosť fungovania IACS v čase vstupu do EÚ. EÚ uvítala pokrok v budovaní administratívnych kapacít, začatie činnosti agentúry SAPARD. EÚ rovnako konštatovala pokrok vo vytváraní registrov zvierat a legislatívneho rámca pre zavádzanie a vykonávanie EUROP systému. Na základe požiadavky EÚ prezentovala SR aktivity prijaté na plnenie pravidiel rozvoja vidieka zamerané na zabezpečenie pripravenosti SR pre účasť v plnení Plánu rozvoja vidieka vstupom do EÚ. EÚ požiadala o  predloženie indikatívneho harmonogramu na prípravu zapojenia sa do Plánu rozvoja vidieka do vstupu. V oblasti spracovateľských podnikov potravín slovenská strana potvrdila existenciu nedostatkov a informovala o príprave projektov v rámci SAPARD, postupoch na odstránenie nedostatkov a dosiahnutie súladu v čase vstupu do EÚ. EÚ vyjadrila spokojnosť s poskytnutou informáciou. 

V oblasti dopravnej politiky došlo v SR k vývoju v oblasti cestnej, železničnej a leteckej dopravy, najmä  prijatím novely zákona o cestnej doprave harmonizujúcej oblasť prístupu ku profesii cestného dopravcu, novely zákona o pozemných komunikáciách vo vzťahu k poplatkom za cestnú infraštruktúru, schválením koncepcie elektronického vyberania poplatkov za použitie cestnej infraštruktúry ministerstvom. V železničnej doprave vznikli dve spoločnosti: dopravný operátor a manažér infraštruktúry. Vo februári t.r. bola schválená novela zákona o civilnom letectve, ktorou bol založený nezávislý orgán pre vyšetrovanie leteckých nehôd.  

EÚ ocenila pokrok Slovenska za posledný polrok a zdôraznila potrebu zosúladenia sociálnej legislatívy v rámci vnútroštátnej dopravy, najmä v oblasti jazdných časov, prestávok a implementáciou štandardných postupov pri ich kontrole. EÚ zdôraznila potrebu ukončiť implementáciu smernice o účtovaní ťažkých motorových vozidiel za použitie dopravnej infraštruktúry. EÚ pripomína dôležitosť implementácie acquis v železničnej doprave a najmä vytvorenie regulačného úradu.

K pokroku došlo aj v oblasti daní, a to v budovaní informačného systému v rámci Daňovej správy SR a pripravenosti na výmenu elektronických dát s EK. SR informovala o prijatej legislatíve v oblasti dane z pridanej hodnoty a v oblasti spotrebných daní.    

EÚ uvítala pokrok dosiahnutý v oblasti  budovania informačného systému v Daňovej správe v záujme zabezpečenia vzájomného prepojenia pre výmenu dát s EK. EÚ zdôraznila aspekt vzájomnej spolupráce medzi členskými štátmi EÚ v záujme boja proti daňovým podvodom a vyzvala SR, aby prijala nevyhnutné kroky v oblasti legislatívy ako aj informačných technológií a zapojila sa do systému vzájomnej spolupráce, ktorý existuje  v rámci EÚ. EÚ vzala na vedomie informáciu o prijatej legislatíve v oblasti Dane z pridanej hodnoty a spotrebných daní. V tejto súvislosti  EÚ zdôraznila potrebu prevzatia legislatívy EÚ v oblasti DPH týkajúcej sa vnútrokomunitárnych dodávok tovaru a služieb.

V oblasti sociálnej politiky a zamestnanosti bola EÚ informovaná o plnení implementačného kalendára prijímania acquis v oblasti bezpečnosti a ochrany zdravia pri práci, o prijatí zákonníka práce, zákona o štátnej službe a zákona o verejnej službe, ktoré priniesli zosúladenie s 25 smernicami acquis pracovného práva, o legislatívnom pokroku v oblasti rovnosti príležitostí pre mužov a ženy. SR ďalej informovala o predložení správy o plnení záverov Spoločného hodnotenia priorít politiky zamestnanosti a o prijatí Národného akčného plánu zamestnanosti pre r. 2002 a 2003, o systéme monitorovania výskytu prenosných ochorení v SR a vyjadrila záujem pristúpiť k novému Akčnému programu Spoločenstva pre oblasť verejného zdravia.

EÚ privítala pokrok dosiahnutý v oblasti transpozície sociálneho acquis najmä v oblasti pracovného práva, ochrany a bezpečnosti zdravia pri práci a rovnosti príležitostí pre mužov a ženy. EÚ osobitne privítala fakt, že Zákonník práce, po určitých kontroverziách, nadobudol účinnosť. EÚ zdôraznila potrebu ďalšieho napredovania najmä v oblasti antidiskriminácie a ukončenie transpozície zostávajúcich smerníc v ďalších oblastiach. EÚ privítala prijatie Správy o plnení záverov spoločného hodnotenia priorít politiky zamestnanosti a konštatovala, že správa obsahuje väčšinu požadovaných indikátorov ako aj informácie o značnom množstve realizovaných a pripravovaných iniciatív. EK prisľúbila zaslanie reakcie na predloženú správu inštitúciám SR v polovici júla t.r. EÚ rovnako konštatovala, že vo svetle pretrvávajúcej vysokej miery nezamestnanosti (19,2% v r. 2001) je kľúčovou výzvou pre SR premietnuť ekonomický rast do dostatočnej tvorby pracovných miest a urýchliť implementáciu tejto kľúčovej priority tak, aby aktívna politika trhu práce prevážila nad pasívnymi opatreniami. Implementácia aktívnej stratégie zameraná na podporu hľadania pracovných príležitostí a zvýšenia zamestnanosti vyžaduje od služieb zamestnanosti systematickú prácu s nezamestnanými v priebehu celého obdobia nezamestnanosti. Toto je podľa EÚ možné dosiahnuť len stanovením nových priorít NÚP a zlepšením služieb, ktoré poskytujú tak žiadateľom o prácu ako aj zamestnávateľom. 

EÚ privítala záujem SR vstúpiť do Akčného programu Spoločenstva pre verejné zdravie hneď v jeho úvode. EÚ rovnako požiadala SR o detailnú informáciu o súčasnom stave implementácie legislatívy EÚ o tabaku. Vzhľadom na medzirezortné kompetencie v tejto oblasti predloží SR predmetnú informáciu dodatočne v písomnej forme. 

K pokroku došlo aj v oblasti energetiky, a to vo vzťahu k otázkam zvyšovania jadrovej  bezpečnosti v súvislosti s rozširovaním EÚ (AE Jaslovské Bohunice V2, AE Mochovce) a vo vzťahu k záväzkom na odstavenia AE – V1 Jaslovské Bohunice. SR ďalej informovala o otázkach liberalizácie trhu s elektrinou a plynom, vytvorení regulačného rámca vrátane založenia regulačného úradu a vytvorenia nezávislého prevádzkovateľa prenosovej sústavy, procese reštrukturalizácie a privatizácie energetických podnikov a procese budovania núdzových zásob ropy a ropných výrobkov.

EÚ zdôraznila význam, ktorý kladie na dosahovanie vysokej úrovne jadrovej bezpečnosti a odporúča SR, aby aj naďalej venovala osobitnú pozornosť tejto otázke. EÚ odporúča SR aby pokračovala v realizácii konkrétnych krokov spojených s realizáciou odstavenia 2 reaktorov AE V1 v rokoch 2006-2008 v súlade s prijatými záväzkami. EÚ privítala akceptovanie odporúčaní Správy o jadrovej bezpečnosti v kontexte rozširovania zo strany SR a zdôraznila význam plnenia predmetných odporúčaní. EÚ privítala informáciu o pokroku pri liberalizácii trhu s elektrinou a plynom a zdôraznila dôležitosť tohto pokroku z pohľadu dohody dosiahnutej na barcelonskom zasadaní ER o ďalšom urýchlení liberalizácie trhu. EÚ zdôraznila význam zvyšovania energetickej efektívnosti a vyzvala SR na prijatie konkrétnych krokov na podporu energetickej efektívnosti, úspor energie a využívania obnoviteľných zdrojov.

Ohľadne problematiky telekomunikácií a informačných technológií SR uviedla, že došlo k vývoju v transpozícii a implementácii acquis. V júni t.r. bola schválená novela telekomunikačného zákona, ktorá je v súlade s acquis v týchto oblastiach: uvoľnený prístup ku miestnym vedeniam, posilnenie právomocí telekomunikačného úradu, zlepšenie licenčného režimu a zabezpečenie nákladovej orientácie služieb. V oblasti posilnenia nezávislosti regulátora, telekomunikačný úrad bude mať v roku 2004 vlastnú kapitolu v rámci štátneho rozpočtu. 

EÚ privítala ďalší dosiahnutý pokrok v tejto oblasti a zdôraznila potrebu ukončenia procesu oddelenia regulačných a vlastníckych funkcií. EÚ v ďalšom zdôraznila, že tohto roku bol publikovaný súbor telekomunikačných smerníc, ku ktorým sa Slovensko musí v najbližšom čase vyjadriť.

V oblasti regionálnej politiky v súčasnosti prebiehajú v SR kroky na prípravu na implementáciu štrukturálnych fondov a kohézneho fondu. Ide predovšetkým o vytvorenie príslušných inštitúcií, o teritoriálne členenie SR, o zmeny v legislatíve, ktoré sa týkajú ŠR v súvislosti s implementáciou štrukturálnych fondov a kohézneho fondu, o dosiahnutie požadovanej úrovne administratívnych kapacít, o špecifické ustanovenia pre finančné riadenie a kontrolu, ako aj o opatrenia pre posilnenie technickej prípravy projektov pre čerpanie fondov EÚ. 

EÚ vzala na vedomie zriadenie všetkých orgánov a ocenila veľký pokrok, ktorý SR v regionálnej politike dosiahla, pričom však zdôraznila odporúčanie zintenzívniť úsilie  v príprave na štrukturálne fondy. Zároveň vyjadrila obavy v súvislosti s úrovňou a posilňovaním administratívnych kapacít. Európska Komisia odporúča v rámci prípravy na štrukturálne fondy zvýšiť úsilie predovšetkým v oblasti legislatívneho rámca (procedúr pre overovanie kompatibility s politikami Spoločenstva), v oblasti medziministerskej spolupráce, úloh riadiaceho orgánu pre CSF a v oblasti partnerstva a najmä v oblasti zvýšenia administratívnych kapacít (prijať primerané množstvo pracovníkov). EÚ zdôraznila, že predbežným uzatvorením kapitoly sa príprava nekončí a všetky záväzky SR budú zo strany EK prísne monitorované. 

V oblasti životného prostredia SR poskytla prehľad o pokroku v oblasti zvyšovania administratívnej kapacity a transpozície environmentálnej legislatívy EÚ, o problematike strategického environmentálneho posudzovania, o príprave novej stratégie ISPA, ktorá bude zohľadňovať už aj programovacie potreby pre Fond kohézie a o prijatí Národnej stratégie pre trvalo udržateľný rozvoj, ktorá predpokladá, že princípy integrácie a trvalej udržateľnosti budú uplatňované v budúcej legislatíve, politikách, programoch a plánoch.

EÚ privítala zvýšenie rozpočtu rezortu životného prostredia a personálne posilnenie administratívnych štruktúr. Ďalej upozornila na dôležitosť včasnej transpozície environmentálneho acquis. V tej súvislosti zdôraznila, že je potrebné venovať pozornosť smernici o veľkých spaľovacích zariadeniach. K problematike posudzovania vplyvov na životné prostredie EÚ zdôraznila potrebu správneho uplatňovania príslušnej legislatívy EÚ pri využívaní prostriedkov ISPA a v budúcnosti štrukturálnych fondov a Kohézneho fondu. EÚ tiež upozornila na dôležitosť stratégie ISPA (a prípravy pilotného projektu) a požiadala o jej predloženie v čo najkratšom čase.
V oblasti ochrany spotrebiteľa slovenská strana prezentovala uskutočnené a pripravované opatrenia pre transpozíciu acquis (označovanie cien u výrobkov, neprimerané podmienky spotrebiteľských zmlúv a time-share smernica), prijatie zákona o kontrole na trhu a zvýšenie finančných prostriedkov na podporu spotrebiteľských organizácií.

EÚ vyjadrila uspokojenie a potrebu pokračovať v transpozícii legislatívy s cieľom vytvoriť všeobecný systému ochrany spotrebiteľa. Plnú implementáciu acquis je potrebné dosiahnuť do vstupu do EÚ. EK uvítala prijatie zákona o kontrole na trhu, ktorý napomôže prekonať existujúce problémy v danej oblasti a zdôraznila potrebu ďalšej podpory spotrebiteľských organizácií s cieľom zvýšiť informovanosť spotrebiteľov (informácie sú nedostatočné a nepresné) a oboznamovať spotrebiteľov o ich právach.

V oblasti spravodlivosti a záležitostí vnútra SR informovala o legislatívnom pokroku, o schválení informácie o pokroku pri prijímaní Schengenského acquis, o opatreniach na posilnenie ochrany budúcej vonkajšej hranice, ako aj o vytvorení mobilnej jednotky na boj proti nelegálnej migrácii a o vypracovaní správy o ochrane údajov.

EÚ upozornila, že táto oblasť bude spolu s regionálnym rozvojom patriť až do rozšírenia k najsledovanejším oblastiam a vyzvala SR finančne a administratívne výrazne posilniť kapacity zamerané na ochranu hraníc, najmä s Ukrajinou. EÚ ocenila pokrok dosiahnutý vo vízovej oblasti a taktiež uvítala prijatie nového azylového zákona, ktorým sa vytvoril nezávislý odvolací orgán, implementoval sa princíp non-refoulement a zároveň došlo k posilneniu administratívnych kapacít. EÚ upozornila na potrebu vytvorenia nezávislej, spoľahlivej a efektívnej justície, s dôrazom na zrýchlenie súdneho konania, zníženie počtu reštančných vecí a efektívny výkon rozhodnutí. Za dôležitú považuje EÚ oblasť vzájomného uznávania v občianskych a obchodných veciach. EÚ osobitne upozornila na to, že okrem ochrany hraníc je mimoriadne dôležité sústrediť pozornosť aj na boj proti nelegálnej migrácii, boj proti organizovanému zločinu a obchodovaniu s drogami. Podľa EÚ oblasť JHA patrí k najcitlivejším a poslednom období sa legislatívne veľmi rýchlo vyvíja. EÚ preto bude veľmi podrobne monitorovať plnenie záväzkov v oblasti prijímania legislatívy, uzatváranie zmlúv a posilňovania administratívnych kapacít a implementáciu opatrení pričom prvá misia - peer review - sa uskutoční na jeseň t.r.

V oblasti colnej únie SR podala stručnú informáciu o hlavných cieľoch,  postupoch,  plánoch a prijatých opatreniach v oblasti vývoja a nasadenia colného informačného systému vychádzajúceho z otvorených rozhraní a dohodnutých špecifikácií v záujme výmeny colných údajov s existujúcimi systémami členských štátov EÚ. SR ďalej informovala o zapojení sa Colnej správy SR  do Národného programu boja proti korupcii a o novom  Akčnom pláne boja proti korupcii v Colnej správe SR na rok 2002. SR poskytla niektoré údaje o počte prípadov colníkov, ktorí boli z Colnej správy prepustení v súvislosti s ich korupčným  konaním,  ako aj o počte colníkov, proti  ktorým bolo vedené disciplinárne konanie.

EÚ zobrala na vedomie pozitívny vývoj v oblasti vybavovania inštitúcií počítačmi a príprave na výmenu colných údajov s EK. EÚ uvítala opatrenia SR vykonané v oblasti boja proti  korupcii v Colnej správe SR a deklarovala svoju podporu v tejto oblasti v budúcom období.  

Slovenská strana pokračovala v rokovaní poskytnutím informácií o vonkajších vzťahoch, najmä o realizovaní analýzy zmluvnej základne SR s cieľom identifikovať súlad dohôd s acquis a identifikovať dohody, ktoré by si SR chcela ponechať i po vstupe do EÚ. V súvislosti s potrebou vypovedania, resp. renegociovania bilaterálnej investičnej dohody s USA slovenská strana požiadala EÚ o poskytnutie podrobných právnych argumentov potvrdzujúcich nesúlad dohody s acquis a tiež o možnosť ďalších konzultácii k danej problematike s EK. SR ďalej informovala o systéme poskytovania rozvojovej pomoci a vytváraní systému poskytovania humanitárnej pomoci.  

EÚ zdôraznila potrebu dodržania záväzku dosiahnutia kompatibility všetkých dohôd s tretími krajinami s acquis v čase vstupu do EÚ a v prípade ich nesúladu potrebe pristúpenia k ich renegociovaniu, alebo vypovedaniu.  

V oblasti finančnej kontroly SR informovala o implementácii legislatívy pre vnútorný audit a o schválení zákona o štátnej pokladnici, ktorá zavádza systém ex-ante finančnej kontroly pri implementácii výdavkov. SR ďalej informovala o plnení úloh z Implementačného plánu o posilňovaní administratívnych kapacít pre výkon PIFC, školeniach štátnej správy pre finančnú kontrolu, školeniach pre finančných kontrolórov, seminároch pre prípravu na štrukturálne fondy, akreditácii pripravovaného 3-týždňového kurzu pre vnútorných kontrolórov, schválení piatich pracovných smerníc v súlade s INTOSAI štandardami pre kontrolné postupy NKÚ, plnení úloh certifikačného orgánu pre agentúru SAPARD.

EÚ zaznamenala, že SR začala s  implementáciou legislatívy pre PIFC a vyzvala SR, aby pokračovala smerom k adekvátnej implementácii PIFC legislatívy, hlavne cez vytvorenie systému vnútorného auditu. EÚ uvítala zmeny v Ústave a zmeny v legislatíve vo vzťahu k externému auditu cez posilnenie štatútu a úloh NKÚ. EÚ vyzvala SR na zlepšenie systému riadenia predvstupových fondov a posilnenia administratívnych kapacít, hlavne v oblasti vnútornej finančnej kontroly a externého auditu. 

V rámci bodu programu všeobecné otázky bola delegácia EÚ infomovaná o stave programovania a prípravy projektov ISPA, SAPARD a PHARE.

EÚ potvrdila, že začala prípravu Pravidelnej správy pre rok 2002, ktorá bude publikovaná 16.októbra t.r., t.j. o mesiac skôr ako obvykle s cieľom umožniť včasné prijatie odporúčaní o vstupe do EÚ zo strany členských krajín pre jesenné zasadnutie ER.

EÚ ďalej pripomenula, že Národný program PHARE 2002 bude zahrňovať najmä priority identifikované v Akčnom pláne pre posilňovanie administratívnych a súdnych kapacít. Ďalšia pomoc bude zameraná na podporu budovania inštitúcií a investície súvisiace s plnením acquis. V oblasti ISPA EÚ odporúča SR urýchlene prijať opatrenia na zlepšenie a urýchlenie prípravy environmentálnych projektov s cieľom predložiť projekty v požadovanom čase. Nedostatočné programovanie v časti životné prostredie by mohlo viesť k stratám prostriedkov, ktoré sú k dispozícii cez fondy ISPA. Tieto obavy sa týkajú aj environmentálnych projektov pre rok 2003. V oblasti SAPARD EÚ gratuluje SR k národnej akreditácii agentúry SAPARD. EÚ zároveň zdôraznila, že pre správne fungovanie programov ISPA a SAPARD je potrebné zabezpečiť jasné kompetencie a adekvátny personál.

Prístupový proces

Delegácia EÚ zhrnula výsledky zasadania ER v Seville z pohľadu rozširovania EÚ. ER ocenila významný pokrok v rokovaniach počas španielskeho predsedníctva a potvrdila pripravenosť uzatvoriť rokovania s pripravenými kandidátskymi krajinami (KK) zo skupiny 10 KK v decembri v Kodani. EÚ upozornila aj na deklaráciu írskej vlády k jej zámerom týkajúcich jesenného referenda o možnej ratifikácii zmluvy z Nice.

ER potvrdila, že je dôležité pre KK pokračovať v implementácii a efektívnej aplikácii acquis. KK musia prijať všetky potrebné opatrenia pre zabezpečenie adekvátnych administratívnych a súdnych kapacít. Z tohto pohľadu bude mať kľúčový význam Pravidelná správa. Práve na jej základe bude EK pripravovať príslušné odporúčanie, s ktorými KK bude možné uzatvoriť rokovania do konca roku 2002. Rada EÚ bude musieť najneskôr začiatkom novembra t.r. prijať príslušné rozhodnutia s cieľom vyriešiť všetky otvorené otázky spojené s finančnými otázkami vo vzťahu ku KK. Ak sa zachová súčasné tempo rokovaní a realizácie reforiem, je možné očakávať podpis zmluvy o pristúpení na jar 2003.

Plnenie ustanovení Európskej dohody o pridružení

Obe strany si vymenili písomné materiály o vývoji vzájomného obchodu medzi SR a EÚ a o súčasných a plánovaných rokovaniach o voľnom obchode s tretími krajinami.

V oblasti obchodu s poľnohospodárskymi komoditami SR informovala o ochranných opatreniach uplatňovaných na  cukor a vybrané obilniny. Ochranné opatrenie na dovoz cukru je zavedené do konca roku 2004, opodstatnenosť jeho uplatňovania bude prehodnotená vo februári 2003. Vzhľadom na pretrvávajúce nepriaznivé klimatické podmienky a potrebu zabezpečenia potravinovej bezpečnosti uvažuje SR o predĺžení uplatňovania dočasných ochranných opatrení (kvóty – neautomatické licencie) na vývoz  jačmeňa, kukurice a semien repky aj na nasledujúci rok. SR informovala o ukončení druhého kola rokovaní o liberalizácii obchodu s poľnohospodárskymi komoditami (“double-profit“), ktorého výsledky spolu s prvým kolom rokovaní “double zero“ budú súčasťou protokolu k Európskej dohode (ED) s účinnosťou od 1.1.2003. V súvislosti s rokovaniami o víne SR informovala o odsúhlasení textu Dohody o obchode s vínom a Dohody o vzájomnom uznávaní, ochrane a kontrole názvov vín a liehovín, ktoré budú prijaté vo forme protokolu k ED s účinnosťou od 1.1.2003. Aktuálny zoznam vín bude potrebné upraviť v nadväznosti na nedávno prijaté Nariadenie ES 753/2002. Protokol k ED o liberalizácii obchodu s rybami je v procese schvaľovania parlamentom SR (schválený vládou SR v auguste 2001) a nadobudne platnosť po splnení potrebných ratifikačných postupov oboma stranami. EÚ nemala doplňujúce otázky k danej problematike.

V otázke prechodu do druhej etapy ED EÚ konštatovala dosiahnutie významného pokroku v danej agende a oznámila zahájenie procedúry prechodu do II. etapy vo väzbe na čl. 7 ED o pridružení. Vyššie zmienená procedúra bude prebiehať vo forme tzv. vnútroservisného oficiálneho pripomienkovania vecne zainteresovaných DG a Právneho servisu EK. Súčasne však v danom kontexte EÚ označila schválenie novely zákona o advokácii za kľúčový faktor pre úspešné zavŕšenie celého procesu. 

Slovenská strana otvorila otázku ochranných opatrení v oceliarskom sektore zo strany EÚ. V súlade so závermi I. kola konzultácii k zavedeniu ochranných opatrení EÚ na dovoz vybraných oceliarskych výrobkov slovenská strana vyzdvihla 3 hlavné závery - nekompatibilitu opatrenia s postupmi ED a WTO; na základe existujúcich argumentov nie je nevyhnutné začleniť SR pod uvedené opatrenie; SR je proti zavedeniu opatrenia na dovozy zo SR a pokračovanie konzultácii k danej problematike. EÚ potvrdila prípravu druhého kola konzultácií. 

Delegácia EÚ otvorila otázku jednostranného zníženia ciel na výrobky civilného letectva. SR potvrdila, že uplatňovanie opatrenia nebude na rok 2003 predĺžené a po prehodnotení prijatého záväzku posunula dátum prístupu k mnohostrannej dohode WTO o obchode v civilnom letectve (ATCA) k dátumu vstupu do EÚ. 

V rámci inštitucionálnych, všeobecných a záverečných ustanovení schválil Asociačný výbor zápisy zo zasadaní nasledujúcich asociačných podvýborov, ktoré sa uskutočnili v predchádzajúcom období:
-	podvýbor pre vnútorný trh (13-14.12.2001)
-	podvýbor pre regionálny rozvoj, zamestnanosť a sociálnu politiku (22.11.2001)

Závery:

1.	Priebeh 9. zasadania Asociačného výboru SR-EÚ posúdil dobrú úroveň predvstupovej prípravy SR, ako aj stav implementácie Európskej dohody. EÚ ocenila pokrok v oblasti harmonizácie legislatívy a posilňovaní administratívnych kapacít vo vzťahu k dôslednej implementácii novej legislatívy. Vzhľadom na pokrok dosiahnutý v prístupových rokovaniach bolo terajšie zasadanie Asociačného výboru možno posledným v súčasnej štruktúre a rozsahu.

2.	Z pohľadu ďalších vzťahov SR-EÚ bude mať kľúčový význam Pravidelná správa. Práve na jej základe bude EK pripravovať príslušné odporúčanie, s ktorými KK bude možné uzatvoriť rokovania do konca roku 2002.

3.	Zasadanie malo korektný pracovný charakter a upozornilo aj na oblasti, v ktorých EÚ vyzýva k ďalšiemu úsiliu. Z rokovania vyplynuli pre SR odporúčania na uskutočnenie ďalších opatrení najmä v oblasti slobodného pohybu tovaru (nekompatibilita prijatého zákona o obchodných reťazcoch), sociálnej oblasti (potreba schválenia antidiskriminačného zákona), plnenia politických kritérii (prijatie zákona o konflikte záujmov).

4.	V súvislosti s nedávno schváleným zákonom o obchodných reťazcoch EÚ uviedla, že zákon je v rozpore s ustanoveniami Európskej dohody a požiadala slovenskú stranu o urýchlenú nápravu situácie. Slovenská strana uviedla, že proces prijatia zákona nebol zatiaľ definitívne ukončený (zákon je predložený na schválenie prezidentovi SR) a prisľúbila riešiť situáciu v súlade s prijatými záväzkami SR.